Sava-Group

Sava-Group Oy on rovaniemeläinen monialayritys, joka harjoittaa muun muassa hotelli- ja ravintolatoimintaa, metalliteollisuutta, maaperän puhdistusta ja kiinteistösijoittamista. Noin 200 ihmistä työllistävä, Seppo Ahon perheineen omistama yritys sai alkunsa asfalttiurakoinnista vuonna 1973.

Konsernin kymmenestä tytäryhtiöstä Savaterra Oy on erikoistunut saastuneiden maa-ainesten puhdistukseen, Toptester Oy tuotekehityksen testauspalveluihin ja Kalottikone Oy konepajatoimintaan tuotteinaan asfalttiasemat ja maanpuhdistuslaitteistot. Sava-Group omistaa myös Santa’s Hotels -nimisen majoitusketjun, johon kuuluu muun muassa entinen Saariselän Tunturihotelli ja kymmenisen muuta hotellia Pohjois-Suomessa. Sava-Groupin kiinteistösijoituksiin kuuluu Rovaniemen Lordin aukiolla sijaitseva liikekiinteistö Kalotinlinna.

Seppo Aho
Yrityksen perustaja, Tervolassa varttunut rakennusneuvos Seppo Aho kuului Talvivaaran alkuperäisen, Ahtium-nimellä konkurssiin ajautuneen kaivosyhtiön suurimpiin omistajiin. Aho tunnetaan myös merkittävänä lahjoittajana. Vuonna 2010 julkaistiin Mirjam Kälkäjän hänestä kirjoittama elämäkertateos .

Lähteet

Suomalaiset jätehuoltoyhtiöt
Suomalaiset kiinteistöalan yritykset
Suomalaiset metalliteollisuusyhtiöt
Suomalaiset matkailualan yritykset